આ ડામરની ને રોડ બાંધકામની ગુણવત્તાની સતત તકેદારી રાખતા અને મકાદમને – મજૂરોને સતત સૂચનાઓ આપતા, ડામર ભરેલા ખટારાઓ અને મશીનોના ઓપરેટરને વારંવાર દોરવણી આપ્યા કરતા, ડામરના મશીનની આગળ પથરાતા ટારનું પણ ધ્યાન રાખતા આ રોડના એન્જીનીયર વિહંગની હાલત ખરાબ થઈ રહી હતી, એ સવારના સાડા ચાર વાગ્યાનો અહીં કામે વળગ્યો હતો અને અત્યારે બપોરના સાડા બાર થવા આવેલા, સતત ઉભા રહીને, બૂમબરાડા અને કામના ભારથી એ થાકી ગયેલો, પાણીની ખાલી થયેલી અનેક બોટલો પણ તેની તરસ અને ઉકળાટને શમાવવામાં નિષ્ફળ રહી.